Neuvoston sekä neuvostossa kokoontuneiden työ- ja sosiaaliministerien päätöslauselma,

annettu 29 päivänä kesäkuuta 2000,

naisten ja miesten tasapuolisesta osallistumisesta työ- ja perhe-elämään

(2000/C 218/02)

EUROOPAN UNIONIN NEUVOSTO SEKÄ NEUVOSTOSSA KOKOONTUNEET TYÖ- JA SOSIAALIMINISTERIT, jotka

katsovat seuraavaa:

(1) Amsterdamin sopimuksessa, erityisesti Euroopan yhteisön perustamissopimuksen 2, 3, 137 ja 141 artiklassa, asetetaan naisten ja miesten välisen tasa-arvon edistäminen yhteisön päämääräksi ja luodaan tätä varten yhteisölle uusia toimintamahdollisuuksia.

(2) Naisten ja miesten tasa-arvoisuuden periaate edellyttää, että parannetaan naisten heikompia mahdollisuuksia päästä ja osallistua työmarkkinoille sekä miesten heikompia mahdollisuuksia osallistua perhe-elämään. Nämä heikommat mahdollisuudet johtuvat sosiaalisista käyttäytymismalleista, joiden mukaan palkattoman kotityön oletetaan yhä olevan pääasiallisesti naisten vastuulla ja työelämään liittyvän palkkatyön kuuluvan pääasiallisesti miehille.

(3) Naisten ja miesten tasa-arvoisuuden periaate työelämässä edellyttää työssä käyvien isien ja äitien yhtäläistä työnjakoa erityisesti silloin, kun lasten tai muiden huollettavien hoito vaatii poissaoloa työpaikalta.

(4) Sekä naisille että miehille eduksi oleva naisten ja miesten tasapuolinen osallistuminen sekä työmarkkinoille että perhe-elämään on yhteiskunnan kehityksen kannalta välttämätöntä, ja äitiys, isyys ja lasten oikeudet ovat keskeisiä sosiaalisia arvoja, joita yhteiskunnan, jäsenvaltioiden ja Euroopan yhteisön on vaalittava.

(5) Sekä naisilla että miehillä on oikeus työ- ja perhe-elämän yhteensovittamiseen ilman että sukupuolten välillä tehdään eroa.

(6) Työ- ja perhe-elämän yhteensovittamisen osalta on huomioitava merkittävä määrä yhteisön säännöstöä ja muita Euroopan unionin puitteissa toteutettuja asiaan liittyviä aloitteita.

(7) Euroopan unionin jäsenvaltioiden työllisyyspolitiikan suuntaviivoista vuodeksi 2000 13 päivänä maaliskuuta 2000 tehdyssä neuvoston päätöksessä 2000/228/EY(1) säädetään naisten ja miesten yhtäläisten mahdollisuuksien edistämisestä ja pidetään erittäin tärkeänä työ- ja perhe-elämän yhteensovittamiseen tähtääviä toimenpiteitä. Kyseisessä päätöksessä korostetaan, miten tärkeää sekä naisten että miesten kannalta on sapattivapaita, vanhempainlomaa, osa-aikatyötä ja joustavia työjärjestelyjä koskeva politiikka, joka tarvittavaa tasapainoa joustavuuden ja työsuhdeturvan välillä noudattaen on sekä työnantajien että työntekijöiden etujen mukaista.

(8) Lissabonissa 23 ja 24 päivänä maaliskuuta 2000 kokoontunut Eurooppa-neuvosto totesi, että on tärkeää kehittää kaikkia yhtäläisiin mahdollisuuksiin liittyviä näkökohtia, mukaan lukien sukupuoleen perustuvan jakautumisen vähentäminen työmarkkinoilla sekä työ- ja perhe-elämän yhteensovittamisen helpottaminen, ja katsoi, että yhden aktiivisen työllisyyspolitiikan yleistavoitteista olisi oltava työssä käyvien naisten osuuden lisääminen yli 60 prosenttiin vuoteen 2010 mennessä.

(9) Työ- ja perhe-elämän yhteensovittamisesta on olemassa joukko kansainvälisiä, erityisesti Yhdistyneiden Kansakuntien, Euroopan neuvoston ja Kansainvälisen työjärjestön välineitä ja sopimuksia.

ottavat myös huomioon, että:

(10) Euroopan yhteisön perustamissopimuksen 141 artiklan 3 kohdan nojalla on syytä suojata niin työssä käyviä miehiä kuin naisiakin, kun nämä käyttävät isyyteen tai äitiyteen perustuvia tai työ- ja perhe-elämän yhteensovittamista koskevia oikeuksia.

(11) 2000-luvun alku on vertauskuvallinen ajankohta uudentyyppisen sukupuolten asemaa koskevan sosiaalisen sopimuksen toteuttamiseksi, jossa naisten ja miesten tosiasiallinen tasa-arvo julkisessa ja yksityisessä elämässä hyväksytään yhteiskunnan demokratian edellytykseksi, kansalaisuuden edellytykseksi sekä yksilön itsemääräämisoikeuden ja vapauden takeeksi, kaikkiin Euroopan unionin politiikkoihin ulottuvine vaikutuksineen.

1. VAHVISTAVAT SEURAAVAA:

a) Naisten ja miesten tasapuolinen osallistuminen työ- ja perhe-elämään sekä miesten ja naisten tasapuolinen osallistuminen päätöksentekoon ovat miesten ja naisten tasa-arvon kaksi ratkaisevan tärkeää edellytystä.

b) Kokonaisvaltainen ja yhtenäinen lähestymistapa on tarpeellinen työ- ja perhe-elämän yhteensovittamiseksi, sillä se on naisten ja miesten oikeus, keino toteuttaa itseään julkisessa, sosiaalisessa, perhe- ja yksityiselämässä, huomattava sosiaalinen arvo ja yhteiskunnan, jäsenvaltioiden ja Euroopan yhteisön tehtävä.

c) On edistettävä kaikkia käytännön ponnisteluja ja toimenpiteitä sekä niiden seurantaa ja arviointia erityisesti soveltuvien indikaattorien avulla niiden rakenne- ja asennemuutosten takaamiseksi, jotka ovat välttämättömiä naisten ja miesten tasapuolisen osallistumisen aikaansaamisen kannalta sekä työ- että perhe-elämässä.

d) On tarpeen edistää kaikkien ihmisten elämänlaatua parantavia toimenpiteitä, kunnioitusta ja aktiivista solidaarisuutta naisten ja miesten välillä sekä tulevien ja vanhempien sukupolvien suhteen.

2. ROHKAISEVAT jäsenvaltioita:

a) vahvistamaan hallitusten ohjelmissa pyrkimystä edistää naisten ja miesten tasapuolista osallistumista työ- ja perhe-elämään yhtenä tosiasiallisen tasa-arvon perusedellytyksistä ja mainitsemaan ohjelmissa sekä laaja-alaiset että yksittäiset konkreettiset toimenpiteet, jotka on määrä toteuttaa,

b) kehittämään kokonaisvaltaisia ja yhtenäisiä strategioita, joiden tavoitteena on toteuttaa naisten ja miesten tasapuolinen osallistuminen työ- ja perhe-elämään ottaen huomioon jäljempänä lueteltavat toimenpiteet, tämän kuitenkaan rajoittamatta eri jäsenvaltioissa sovellettavia hyviä toimintatapoja:

i) Tarkastellaan, miten jäsenvaltioiden oikeusjärjestyksissä voitaisiin taata työssä käyville miehille lapsen syntymän tai adoptoinnin jälkeen henkilökohtainen isyysloma, jota ei voida siirtää toiselle, joka säilyttäisi heidän työhön liittyvät oikeutensa ja joka pidettäisiin samanaikaisesti äitiysloman kanssa riippumatta äitiys- ja isyysloman kestosta.

ii) Tarkastellaan, miten jäsenvaltioiden oikeusjärjestyksissä voitaisiin taata miehille oikeuksia, jotka mahdollistaisivat laajemman osallistumisen perhe-elämään tasa-arvon toteutumista silmällä pitäen.

iii) Vahvistetaan toimenpiteitä, joilla myötävaikutetaan lapsiin, vanhuksiin, vammaisiin ja muihin huollettaviin kohdistuvien hoitovelvollisuuksien tasapuoliseen jakautumiseen työssä käyvien miesten ja naisten välillä.

iv) Vahvistetaan toimenpiteitä, joilla kehitetään perheille tarkoitettuja tukipalveluja, ja määritetään lasten päivähoitojärjestelmien kehittämisessä saavutettujen tulosten arviointiperusteita.

v) Myönnetään tarvittaessa erityistä turvaa yksinhuoltajaperheille.

vi) Tarkastellaan, miten koulu- ja työajat voitaisiin sovittaa yhteen.

vii) Tarkastellaan, miten koulujen opetussuunnitelmia voitaisiin kehittää tukemaan tietoisuutta työ- ja perhe-elämän yhteensovittamiseen liittyvistä tarpeista naisten ja miesten tasa-arvon edellytyksenä.

viii) Kootaan tietoja ja julkaistaan säännöllisesti määrällisiä selvityksiä naisten ja miesten osallistumisesta työelämään, naisten ja miesten osallistumisesta perhe-elämään sekä siitä, miten naiset ja miehet ovat käyttäneet äitiys-, isyys- ja vanhempainlomia, ja tämän vaikutuksista naisten ja miesten asemaan työelämässä, jotta todellisesta tilanteesta saataisiin oikeaa tietoa ja asiaa koskevaa yleistä tietoisuutta voitaisiin lisätä.

ix) Lisätään tämän alan tieteelliselle tutkimukselle myönnettävää tukea uusien ajatusten ja käsitteiden luomiseksi.

x) Kehitetään kannustavia toimenpiteitä tai tukitoimia valtioista riippumattomille järjestöille, jotka toimivat aktiivisesti tässä päätöslauselmassa asetetun tavoitteen saavuttamiseksi.

xi) Laaditaan, käynnistetään ja edistetään säännöllisesti tiedotus- ja valistuskampanjoita, joiden avulla voidaan myötävaikuttaa asenteiden muuttumiseen sekä koko väestössä yleensä että erillisissä kohderyhmissä.

xii) Rohkaistaan erityisesti pieniä ja keskisuuria yrityksiä ottamaan käyttöön ja syventämään johtamiskäytäntöjä, joissa otetaan huomioon työntekijöiden perhe-elämä.

3. VETOAVAT Euroopan yhteisön toimielimiin ja muihin elimiin, että ne:

a) soveltaisivat työnantajina ja arvioinnin pohjalta toimenpiteitä, jotka edistävät naisten ja miesten tasapuolista työhönottamista ja urakehitystä työmarkkinoiden horisontaalisen ja vertikaalisen jakautumisen torjumiseksi;

b) arvioisivat kyseisten toimenpiteiden tuloksia määräajoin ja julkaisisivat ne.

4. VETOAVAT komissioon, että se:

a) tehostaisi erityisesti yhteisöaloiteohjelmien puitteissa tiedotusta ja tutkimuksen edistämiseen tähtääviä ponnistuksiaan sekä pilottihankkeiden toteuttamista tavoitteenaan naisten ja miesten tasapuolinen osallistuminen työ- ja perhe-elämään;

b) ottaisi tämän päätöslauselman huomioon naisten ja miesten tasa-arvoa koskevassa viidennessä toimintaohjelmassaan, erityisesti korostaen ohjelman strategisissa tavoitteissa naisten ja miesten perheeseen liittyviä velvollisuuksia sekä korostaen riittävällä tavalla toimia, jotka edistävät naisten ja miesten tasapainoista osallistumista työ- ja perhe-elämään;

c) ehdottaisi Euroopan yhteisöjen perustamissopimuksen 2 artiklassa, 3 artiklassa, 137 artiklan 1 kohdassa sekä 141 artiklan 3 kohdassa esitettyjen uusien vaatimusten vuoksi ja edellä mainitun viidennen toimintaohjelman huomioon ottaen uusia keinoja naisten ja miesten tasapuoliselle osallistumiselle työ- ja perhe-elämään;

d) pyrkisi kehittämään työmarkkinaosapuolten välistä vuoropuhelua Euroopan tasolla, niiden riippumattomuutta kunnioittaen, tavoitteena edistää naisten ja miesten tasa-arvoa työ- ja perhe-elämän yhteensovittamisella;

e) huolehtisi säännöllisestä tiedottamisesta jäsenvaltioille alalla tapahtuneesta edistyksestä.

5. VETOAVAT julkisiin ja yksityisiin työnantajiin, työntekijöihin sekä työmarkkinaosapuoliin kansallisella ja Euroopan tasolla, jotta

a) ne tehostaisivat ponnistelujaan, jotta naisten ja miesten tasapuolinen osallistuminen työ- ja perhe-elämään voitaisiin varmistaa erityisesti työaikajärjestelyjen avulla ja poistamalla naisten ja miesten välisiä palkkaeroja aiheuttavat olosuhteet;

b) erityisesti työmarkkinaosapuolet yrittäisivät löytää ratkaisuja, jotka edistäisivät naisten ja miesten tasapuolista osallistumista työelämään.

6. SITOUTUVAT järjestämään säännöllisesti keskusteluja tässä päätöslauselmassa mainituista asioista samoissa puitteissa, joissa käsitellään naisten ja miesten tasapuolista osallistumista päätöksentekoon.

(1) EYVL L 72, 21.3.2000, s. 15.